भुक्खा दी अग्गी थमां बचने आस्तै में वोल्गा दियें “गोदियें” च चली जंदा। उत्थै असानी कन्नै पन्दरां-बीह् “कोपेक” तगर दी मजदूरी थ्होई जंदी ही। गोदियें च माल लद्‌दने ते तुआरने आह्‌ले मजूरें, बेकारें ते चोर-चक्कें दा जमघट लग्गे दा रौंह्‌दा हा। में उन्दे च अपने-आपै गी मकदे ङारें च सु’ट्‌टी दित्ते गेदे लोहे दे टुकड़े आह्‌ला लेखा मसूस करदा। रोज-ध्याड़ी नेकां जेत-त्रिक्खे ते चुभमें तजरबे होंदे। मनुक्खै दा पूरा नंगापन सामने औंदा—सुआर्थ ते लालच दे पुतले दे रूपै च। जीवनै दे प्रति उ’नें लोकें दा रोह्, दुनियां दी हर चीजै दे प्रति उन्दी कौड़तन ते दुश्मनी दा भाव ते कन्नै गै अपने प्रति उन्दी लापरवाही—एह् सब किश मिगी चंगा लगदा हा। मेरा अपना तजरबा उन्दे कन्नै मेल खंदा हा। ओह् उस कौड़े संसारै च डुब्बी जाने दा मिगी साद्‌दा देआ करदा हा। ब्रेट-हार्ट क्हानियें ते सस्ते उपन्यासें दा असर उस दुनिया आस्सै मेरे अन्दर होर खिच्च बधांदा।